《行香子 七夕》
清代·许德蘋

阶下秋蛩。井畔疏桐。正今宵牛女情浓。经年别绪，愁诉重重。

料星桥南，星桥北，喜相逢。

人间乞巧，好陈瓜果，也怜他离恨无穷。银湾斜转，砧杵声中。

剩一炉烟，一钩月，一帘风。

作者简介：许德蘋，字香滨，吴县人，自号采白仙子。本扬州邓氏女，父母早亡遂为苏州许氏女。么凤词人朱和羲侧室，咸丰辛酉殉粤匪难。